text: 
  Formanden for Folketingets sundhedsudvalg, fremskridtsmanden Jan Køpke 
  Christensen, sagde i går, at hans parti, når Folketinget igen mødes, 
  vil fremsætte et forslag om, at der i den danske straffelov indsættes
   en paragraf, der " klart og tydeligt ulovliggør, at HIV-smittede 
  personer bevidst smitter andre. "
  
  Jan Købke Christensen henviser til den 34-årige haitianer, der er 
  sigtet for bevidst at have smittet andre med HIV.
  
  NÆPPE FLERTAL
  
  Men umiddelbart ser det ikke ud til, at der kan samles flertal for 
  forslaget i Folketinget.
  
  " Vi vil afvente dommen mod den sigtede haitianer, " siger Elisabeth 
  Arnold.
  
  " Der er jo ikke noget, der tyder på, at han ikke kan dømmes 
  ifølge de to paragraffer, han er sigtet efter. Nemlig at han 
  forsætligt udøver legemsbeskadigelse mod andre og bringer andres liv i 
  fare. Dømmes han, vil en ændring af straffeloven være unødvendig, men 
  frikendes han, vil det måske være relevant. Men min holdning er, at 
  det vil være langt mere effektivt, hvis lægerne offentligt erklærer, 
  at de vil bryde tavshedspligten, " siger Elisabeth Arnold.
  
  
  
  